ทิ้งทวน
โดย...ทีมข่าวการเงินโพสต์ทูเดย์
16 พ.ย. 2559

โดย...ทีมข่าวการเงินโพสต์ทูเดย์ 
เรียกว่าเด็ดสะระตี่กับการทำหน้าที่แถลงข่าวครั้งสุดท้ายของ “พี่ดอน” ดอน นาครทรรพ ในฐานะผู้อำนวยการอาวุโส ฝ่ายกลยุทธ์สถาบันการเงิน แบงก์ชาติ ก่อนจะโยกไปรับหน้าที่ใหม่ในฝ่ายนโยบายเศรษฐกิจการเงิน
ในงานแถลงข่าวผลดำเนินแบงก์ไตรมาส 3 พี่ดอนคว้าไมค์รายงานอย่างองอาจ แม้ข้อมูลจะออกมาทางลบจนน่ากลัว เริ่มจากสินเชื่อโตต่ำเตี้ยเรี่ยดิน ต่ำกว่าจีดีพีปีนี้ด้วยซ้ำ แถมหนี้เสียของแบงก์ยังพุ่งไม่หยุด แบงก์ต้องควักทุนควักกำไรมากันสำรองหนี้เพิ่ม
ในสถานการณ์ที่มีแต่ข้อมูลโน้มไปทางแย่ๆ แบบนี้ ใครจิตไม่แข็งคงยืนปักหลักแถลงข่าวและตอบคำถามกองทัพสื่อลำบาก
แต่สำหรับ พี่ดอน ต้องบอกว่าใจแข็งเยี่ยงเสือ ตอบทุกคำถามที่สื่อซักไซ้ไล่เลียงอย่างไม่ย่อท้อ ยิ้มสู้ตลอดงาน คำถามไหนตอบได้จะไม่ละเลยแม้แต่ประเด็นเดียว เรียกว่าทิ้งทวนกันเลย จนสื่อทุกแขนงยกนิ้วชมเป็นแถว
“ดารณี แซ่จู” ผู้บริหารใหม่ที่จะมาทำหน้าที่แทนในครั้งหน้า คงใจเย็นไม่ได้แล้ว ต้องไปฝึกวิทยายุทธ์กับอาจารย์ดอนด่วนเลย คริ คริ